จับตาเศรษฐกิจต้นปีหน้าฝืด
ศูนย์วิจัยกสิกรไทย ประมาณการจีดีพีปี 60 โต 3.3% เท่าปีนี้ ชี้ไตรมาสแรกฝืด จากท่องเที่ยวหด ลงทุน-ส่งออกไม่ฟื้นเต็มที่
29 ต.ค. 2565

ศูนย์วิจัยกสิกรไทย ประมาณการจีดีพีปี 60 โต 3.3% เท่าปีนี้ ชี้ไตรมาสแรกฝืด จากท่องเที่ยวหด ลงทุน-ส่งออกไม่ฟื้นเต็มที่
นางพิมลวรรณ มหัจฉริยวงศ์ รองกรรมการผู้จัดการ ศูนย์วิจัยกสิกรไทย เปิดเผยว่า ประมาณการผลิตภัณฑ์มวลรวมประเทศ (จีดีพี) ไทยในปี 2560 เติบโต 3.3% เท่ากับปี 2559 โดยครึ่งปีแรกจีดีพีเติบโต 3.2% และครึ่งปีหลังเติบโต 3.4% โดยมีความคาดหวังว่าการลงทุนภาคเอกชนเริ่มขับเคลื่อน และการส่งออกหยุดติดลบ จะช่วยสนับสนุนการเติบโตอย่างสมดุล ร่วมกับการท่องเที่ยว การลงทุนภาครัฐ และการบริโภคภาคเอกชน
อย่างไรก็ดี ในช่วงครึ่งปีแรกเศรษฐกิจอาจยังฟื้นตัวช้า เพราะในไตรมาสแรก มีปัจจัยลบที่มีผลต่อเนื่องจากไตรมาสสุดท้ายของปี 2559 ได้แก่ นักท่องเที่ยวจีนอาจหดตัวจากนโยบายเพิ่มคุณภาพนักท่องเที่ยว การส่งออกและการลงทุนฟื้นไม่เต็มที่ การบริโภคชะลอหลังใช้จ่ายล่วงหน้าในช่วงช้อปช่วยชาติ และจับตานโยบายเศรษฐกิจของประธานาธิบดีสหรัฐ จากนั้นไตรมาส 2 จึงจะเริ่มฟื้นตัวขึ้นได้
ทั้งนี้ ประมาณการดังกล่าวยังไม่รวมปัจจัยการจัดทำงบกลางปีของรัฐบาลวงเงิน 1.62 แสนล้านบาท ซึ่งรอรายละเอียดโครงการและช่วงเวลาที่เงินจะเข้าสู่ระบบให้ชัดเจน โดยงบกลางปีที่เพิ่มจากงบประมาณปกติ 2.73 ล้านล้านบาทนั้นจะกระตุ้นเศรษฐกิจได้ จากเม็ดเงินหมุนเวียนกระจายลงสู่ท้องถิ่นเพิ่มผ่านโครงการลงทุนพัฒนาโครงสร้างพื้นฐานในด้านการเกษตร โลจิสติกส์ และการท่องเที่ยว
อย่างไรก็ตาม ยังต้องพิจารณาปัจจัยเสี่ยง 6 ด้าน ได้แก่ ตลาดเงินผันผวนตามดอกเบี้ยสหรัฐ ผลจากสหราชอาณาจักรออกจากสมาชิกสหภาพยุโรป (เบร็กซิท) ปัญหาการเมืองในยุโรป เสถียรภาพเศรษฐกิจของจีน ราคาน้ำมันที่มีแนวโน้มปรับตัวสูงขึ้น  และอัตราเงินเฟ้อสูงขึ้นเพิ่มแรงกดดันต่อการใช้จ่ายของครัวเรือนไทย
นางพิมลวรรณ กล่าวว่า จีดีพีในไตรมาสสุดท้าย มีสัญญาณชะลอตัวจากตลาดนักท่องเที่ยวต่างชาติที่หดตัวและการใช้จ่ายของประชาชนไม่คึกคัก แต่มาตรการกระตุ้นเศรษฐกิจในโค้งสุดท้ายของภาครัฐ เช่น โครงการเพื่อสวัสดิการแห่งรัฐ (จ่ายเงินคนจน) ช้อป-กิน-เที่ยวช่วยชาติ และฟรีวีซ่า ช่วยประคองการฟื้นตัวได้ ส่งผลบวกต่อจีดีพีราว 0.2% ทำให้ทั้งปี 2559 จีดีพีเติบโตได้ 3.3% ตามประมาณการ